
Møtedato:

11.12.2003.

Arkivref.:

200305547-21/SAE/212.0

tilsettingsorgan for vitenskapelige begynner- og mellomstillinger  ved fakultetene og NFH 

Universitetsdirektøren foreslår å gi fakultetsstyrene og høgskolestyret ved NFH adgang til å delegere tilsettingsmyndighet for begynner- og mellomstillinger (stipendiat, universitetslektor, førsteamanuensis, postdoktor) til et eget tilsettingsorgan.  Det foreslås en lignende modell som gjelder for toppstillinger (jf. styresak S 175/02, 200204387-2.).

Styret ved Det medisinske fakultet har anmodet om at det åpnes for slik delegasjon. På bakgrunn av denne hendelsen har universitetsdirektøren retten en henvendelse til fakultetene og NFH, med forespørsel om det er ønskelig med en slik adgang til delegering for alle fagavdelinger.

Dagens ordning

I lov om universiteter og høgskoler (UH loven) §30 nr. 1 heter det 

	PRIVATE
1.
	Tilsetting i undervisnings- og forskerstillinger foretas av styret,1 eller etter styrets beslutning av underordnet organ eller ett eller flere tilsettingsutvalg. Styret selv fastsetter sammensetningen av tilsettingsutvalget. Studentene skal være representert i tilsettingsorganet, hvis ikke styret enstemmig bestemmer noe annet. 


Etter gjeldende ordninger har fakultetsstyrene/høgskoletsyret fullmakt til å:

· godkjenne betenkninger, samt tilsette i begynner- og mellomstillinger

· oppnevne  bedømmelseskomité for stillingen

For vitenskapelige toppstillinger har fakultetsstyrene fullmakt til å:

· godkjenne  betenkninger for professorat

· oppnevne  bedømmelseskomité for stillingen

· foreta innstilling

· fremme forslag til oppnevning av nasjonal bedømmelseskomité i saker om personlig opprykk til professor etter kompetanse.

Momenter for og imot å delegere tilsettinger til egne tilsettingsutvalg

Det vil være både fordeler og ulemper med at innstillings- og tilsettingssaker trekkes ut fra fakultetsstyrene. En fordel kan være at et mindre organ gir rom for reelle og grundigere diskusjoner i tilsettingssaker. Medlemmene i utvalget vil dermed også kunne oppnå bedre kompetanse i gjeldende regelverk og det vil kunne bli bedre kvalitet i tilsettingsprosessen. Fakultetsstyrene/høgskolestyret vil ved å delegere tilsettingssakene få frigitt tid til å behandle overordnede strategiske saker for fakultetet/NFH. 

Et eget tilsettingsutvalg vil også kunne ha oftere møter enn fakultetsstyret, gjerne hver 2- 3 uke, og kan innkalles på kort varsel ved behov. Dette vil gjøre administreringen av tilsettingssakene noe mer smidig, og muligens føre til at tilsettingsprosessen tar noe kortere tid.

Videre vil et eget tilsettingsutvalg bestå av færre personer og det vil derfor gå færre timeverk med til hver tilsettingssak.  

En ulempe ved at myndighet til å innstille og tilsette delegeres til et utvalg under fakultetsstyret, vil blant annet være at fakultetsstyret vil få en noe redusert oversikt over virksomheten ved fakultetene/NFH. Vedtak om å besette en stilling er en viktig beslutning både sett ut fra en ressursmessig side og fra en strategisk side. Det kan synes uheldig om dette delegeres til et lavere nivå enn fakultetsstyret. På den annen side kan beslutningen om en stilling skal lyses ut eller ikke, høre under fakultetsstyret, mens alt annet arbeid med vurdering av søkere og tilsetting kan delegeres. 

Høring 

Saken har vært til høring hos fakultetene og NFH, som alle er positive til at det gis adgang til å opprette tilsettingsutvalg under fakultetsstyrene.  

Universitetsdirektøren har i høringen foreslått følgende:

 Tilsettingsutvalg ved fakultetene og NFH skal ha slik sammensetning

1) dekan  

2) prodekan

3) instituttleder for det institutt stillingen gjelder

4) 1 studentrepresentant

5) 1 representant fra gruppen teknisk/administrativt tilsatte

Dekan leder utvalget.  Prodekan er leder i dekanens fravær. 

Ved dissens i tilsettingsutvalget foreslås at to medlemmer i tilsettingsutvalget kan kreve at saken blir behandlet i fakultetsstyret. 

Følgende oppgaver foreslås delegert til tilsettingsutvalget:

· godkjenne betenkninger for begynner- og mellomstillinger

· oppnevne bedømmelseskomité for begynner- og mellomstillinger

· tilsette i begynner- og mellomstillinger

· godkjenne betenkninger for professorat

· oppnevne bedømmelseskomité for professorstillinger

· foreta innstilling ved professortilsettinger

· fremme forslag til oppnevning av nasjonal bedømmelseskomité i saker om personlig opprykk til professor etter kompetanse.

· andre oppgaver som etter lov hører inn under tilsettingsorganet.

Universitetsdirektøren legger opp til at fakultetene /NFH selv velger om det skal opprettes tilsettingsutvalg som nevnt. Dersom slikt utvalg oppnevnes skal de regler som er nevnt ovenfor om sammensetning av utvalget m.m. følges.

Merknader fra fakultetene/NFH

· Styret ved Det medisinske fakultet støtter universitetsdirektørens forslag til sammensetning. Det Juridiske fakultet, støtter universitetsdirektørens forslag, men vil ikke benytte en slik mulighet fordi  dagens ordning med fakultetsstyret som tilsettingsorgan anses som mest hensiktsmessig. Det matematisk-naturvitenskapelige fakultet ser heller ikke selv behovet for en slik delegasjonsadgang, men støtter likevel forslaget. Der bemerkes at det må være frivillig for hvert enkelt fakultet om de vil benytte denne delegasjonsmuligheten eller ikke. 

Det humanistiske fakultet ser heller ikke behov for å endre dagens tilsettingsprosedyrer, men støtter likevel universitetsdirektørens forslag. Det foreslås at likestillingsombudet bør ha en plass i utvalget.  Norges fiskerihøgskole støtter forslaget, men bemerker at det bør åpnes for en alternativ sammensetning av utvalget. Til forskjell fra direktørens forslag, foreslår NFH at det skal være en representant for fast tilsatt vitenskapelig personale, i stedet for instituttleder for det institutt stillingen gjelder.

· Universitetsdirektøren ba også i høringen også om tilbakemelding om det var ønskelig med færre medlemmer i innstillende organ.  De fleste fakultetene samt NFH ønsker å videreføre dagens sammensetning av innstillende organ, som enten er instituttstyrene eller valgte organ.

Universitetsdirektørens vurdering og forslag

Universitetsdirektøren mener det er hensiktsmessig å åpne for delegering av tilsettingsmyndigheten for begynner- og mellomstillinger. Ut fra formålene med delegasjonsforslaget, bør antall medlemmer i tilsettingsutvalget begrenses. På bakgrunn av dette foreslår universitetsdirektøren at man ikke gir likestillingsombudet noen plass i tilsettingsorganet.  Likestillingsombudene interesser vil kunne ivaretas ved at de har anledning til å gi uttalelse før tilsettingsmyndighetens behandling av tilsettingssaker. Studentene skal ha minst to representanter i alle kollegiale organer, såfremt det delegerende organ ikke enstemmig bestemmer noe annet, jf UH loven § 19 nr. 2. Universitetsdirektørens forslag til sammensetning med en studentrepresentant krever derfor et enstemmig styrevedtak.

Universitetsdirektøren foreslår at et eventuelt tilsettingsutvalg skal bestå av fem medlemmer. 

Derfor foreslås det at instituttleder for vedkommende institutt saken gjelder, er medlem av tilsettingsutvalget. Det er hensiktsmessig at et tilsettingsutvalg kan ”utgå” fra avdelingsstyrene.  Medlemmene vil da følge samme funksjonstid som styrene. Videre er det enkelt å oppnevne vararepresentanter. Samtidig legger universitetsdirektøren vekt på at ledelsen, som representerer arbeidsgiver, bør utgjøre flertallet i tilsettingsutvalgene.

Etter tjenestemannsloven  § 4 nr. 3, skal ikke nærmeste foresatte tjenestemyndighet avgi egen innstilling hvis vedkommende er medlem av den myndighet som har tilsettingsretten.  Dette innebærer at for de institutt der instituttleder alene er innstillende myndighet, så kan ikke samme instituttleder være medlem av tilsettingsutvalget. For disse tilfeller foreslår universitetsdirektøren at instituttleder erstattes med et styremedlem fra gruppen fast vitenskapelig tilsatte.

Endringer i reglement

Utfyllende bestemmelser for tilsetting i undervisnings- og forskerstillinger ved Universitetet i Tromsø, § 8 nr. 2, regulerer tilsetting i begynner- og mellomstillinger. ”Fakultets-/høgskolestyret, eventuelt eget tilsettingsutvalg foretar tilsetting i begynner- og mellomstilling, jf universitets- og høgskoleloven § 30, nr 2.” Gjeldende reglement åpner for en slik delegering som foreslås. Imidlertid er nevnte bestemmelser gjenstand for en grundig gjennomgang med forslag til endringer og forbedringer. Et revidert reglement vil bli lagt frem for styret våren 2004.

Universitetsdirektøren foreslår at utvalget består av: 

1) dekan  

2) prodekan

3) instituttleder for det institutt stillingen gjelder. Dersom instituttleder alene er innstillende myndighet byttes instituttleder ut med et styremedlem som representerer gruppen fast vitenskapelig tilsatte

4) 1 studentrepresentant

5) 1 representant fra gruppen teknisk/administrativt tilsatte

Dekan leder utvalget.  Prodekan er leder i dekanens fravær. 

Ved dissens i tilsettingsutvalget foreslås at to medlemmer i tilsettingsutvalget kan kreve at saken blir behandlet i fakultetsstyret. 

Følgende oppgaver kan delegeres til tilsettingsutvalget:

· godkjenne betenkninger for begynner- og mellomstillinger

· oppnevne bedømmelseskomité for begynner- og mellomstillinger

· tilsette i begynner- og mellomstillinger

· godkjenne betenkninger for professorat

· oppnevne bedømmelseskomité for professorstillinger

· foreta innstilling ved professortilsettinger

· fremme forslag til oppnevning av nasjonal bedømmelseskomité i saker om personlig opprykk til professor etter kompetanse.

· andre oppgaver som etter lov hører inn under tilsettingsorganet.

Universitetsdirektøren mener det bør være opp til fakultetsstyrene å bestemme om alle eller bare enkelte av tilsettingsmyndighetens oppgaver skal delegeres til et tilsettingsutvalg. For eksempel kan det tenkes styrene vil beholde oppgaven med å foreta innstillinger til professortilsettinger.

Universitetsdirektøren legger opp til at fakultetene /NFH selv velger om det skal opprettes tilsettingsutvalg som nevnt. Dersom slikt utvalg oppnevnes skal de regler om sammensetning av utvalget som styret vedtar benyttes. 

Universitetsdirektørens forslag til vedtak:

1. Universitetsstyret gir fakultetsstyrene og høgskolestyret adgang til å delegere tilsettingsmyndighet til eget tilsettingsutvalg.

2. Hvis delegasjonsadgangen benyttes skal tilsettingsutvalget ha fem medlemmer og bestå av:

1) dekan  

2) prodekan

3) instituttleder for det institutt stillingen gjelder.  Dersom instituttleder alene er innstillende myndighet, byttes instituttleder ut med et styremedlem som representerer gruppen fast vitenskapelig tilsatte.

4) 1 av studentrepresentant(ene) i fakultets-/høgskolestyret

5) 1 representant fra gruppen teknisk/administrativt tilsatte i fakultets-/høgskolestyret. 

3. Dekan leder utvalget.  Prodekan er leder i dekanens fravær. Som vara for prodekan, samt ved dekans fravær, oppnevner dekan et styremedlem fra gruppen vitenskapelig tilsatte. Det samme gjelder ved instituttleders- eller annen vitenskapelig representants fravær. Som vara for studentrepresentanten oppnevnes den andre studenten i fakultetsstyret/høgskolestyret eller studentrepresentantens vara til styret. Som vara for representanten for gruppen teknisk/administrativt tilsatte oppnevnes vedkommendes vara til styret.

4. Fakultets- eller høgskolestyret bestemmer selv om det skal opprettes tilsettingsutvalg etter de rammer som her er vedtatt.

5. Fakultets- eller høgskolestyret bestemmer selv om alle eller om bare noen av styrets tilsettingsoppgaver skal delegeres.

6. Ved dissens i tilsettingsutvalget kan to medlemmer i tilsettingsutvalget kreve at saken blir behandlet i fakultetsstyret/høgskolestyret. 
Tromsø, 04.12.2003

